หุ้นตื่นระเบิด
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 26 เม.ย. 2553
26 เม.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 26 เม.ย. 2553
...หุ้นตื่นระเบิดตูมสีลม ดัชนีลงไปลึกกว่า 14 จุด แต่มีรายย่อยใจกล้าช้อนหุ้น สุดท้ายแล้วภาพที่ออกมาแค่ทำกำไรสั้นๆ ดัชนีเด้งมาปิด 754.58 จุด ร่วง 6.60 จุด มูลค่าซื้อขาย 18,132.69 ล้านบาท
...ต่างชาติขายหนักสุทธิ 2,325 ล้านบาท
...หุ้น CIG (ซี.ไอ.กรุ๊ป) มีแรงซื้อกระตุกขึ้นมาเล่น วอลุมซื้อขายโตขึ้นเรื่อยๆ มาได้ 2-3 วัน ออกแววสดใสอย่างนี้ต้องมีของดีแจก หรือจะเป็นวอร์แรนต์ 2 (CIG-W 2) น่าสงสัย ... ????? 
...ส่วนหุ้นกลุ่มเสี่ยไมด้า ขยับโยกขึ้นมาเล่นสลับรายตัว เรียกน้ำย่อย ไล่ตั้งแต่ MME (ไมด้า-เมดดาลิสท์ฯ) SSE (ซันไชน์ฯ) ส่วน GEN (เจนเนอรัล เอ็นจิเนียริ่งฯ) ยังไม่มา 
...ใครที่ซื้อขายทางอินเทอร์เน็ตผ่านระบบเซ็ทเทรด ดอทคอม ของตลาดหลักทรัพย์ สามารถใช้ระบบซื้อขายเรียลไทม์แบบใหม่ เร็วกว่าเดิม และตัวอักษรใหญ่ขึ้น
...การเมืองวุ่น บรรดาผู้ค้าทองตู้แดงไม่มีเวลาคุยเรื่องซื้อขายมินิโกลด์ฟิวเจอร์ ขนาด 10 บาท เลยไม่รู้กำหนดได้เทรดจริงๆ เมื่อไร 
...เดิมสัปดาห์นี้สุดท้ายสำหรับการประชุมผู้ถือหุ้นประจำปี แต่กระทรวงพาณิชย์ผ่อนผันให้เลื่อนเวลาออกไปอีก 7 วัน เป็น 7 พ.ค.นี้ สุดวิสัยจริงๆ ประเดิมด้วย บีอีซี เวิลด์ (BEC) หรือช่อง 3 ย้ายจากวันที่ 28 เม.ย. เป็น 7 พ.ค. เวลา 14.00 น. ที่โรงแรมอิมพีเรียล ควีนส์ปาร์ค 
...ส่วนแนเชอรัล พาร์ค (N-PARK) เลื่อนไม่ทัน จำใจต้องใช้วัน เวลา และสถานที่เดิม วันจันทร์ที่ 26 เม.ย. โรงแรมเซ็นทารา เซ็นทรัลเวิลด์ เวลา 09.00 น. ผู้ถือหุ้นไม่ต้องฝ่าดงม็อบ บริษัทชี้ทางไป 2 ทาง กรณีมารถไฟฟ้าบีทีเอส ลงสถานีสยาม ผ่านวัดปทุมฯ และสนง.ออฟฟิศ เข้าด้านหน้าโรงแรม หรือถ้ามารถส่วนตัว เข้าสี่แยกประตูน้ำ เลี้ยวขวาเข้าห้างอิเซตัน ลงที่จอดรถใต้ดินจอดในโซนโรงแรม 
...โบรกเกอร์-บจ. ที่มีสำนักงานใหญ่ย่านราชประสงค์ ย้ายสำนักงานชั่วคราวกันเป็นแถว 
...“มนตรี ศรไพศาล” บิ๊ก บล.กิมเอ็ง อุบ พื้นที่สำรองกลัวม็อบบุก รองรับการทำงานของพนักงานที่เซ็นทรัลเวิลด์